Urmareste Modifică dimensiunea fontului: Play

Piatra Neamţ, 25 sep /Agerpres/ - Vicepreşedintele Uniunii Salvaţi România, Clotilde Armand, s-a întâlnit, duminică, la Piatra Neamţ, cu susţinătorii USR din judeţ, în cadrul unui turneu pe care îl întreprinde în ţară pentru strângerea de semnături în vederea participării la alegerile parlamentare.



Întâlnirea de la Piatra Neamţ a avut loc într-un cadru atipic, respectiv într-un fast-food din centrul oraşului.



Clotilde Armand a explicat celor 20 de persoane că USR va susţine înfiinţarea unei filiale în Neamţ.



'Am venit să susţinem un proiect local. Nu credem că ceva se va construi la Bucureşti şi va fi o piramidă care va pleca de acolo. Punem la dispoziţie platforma noastră naţională pentru ca alte partide locale să poată să se exprime. Unde nu există partid local vom crea filiale, dar care vor fi autonome. Noi vrem să reluăm puterea confiscată de un sistem politic. Noi ca cetăţeni nu trebuie doar să votăm, ci să continuăm să ne implicăm în societate', a declarat Clotilde Armand.



Vicepreşedintele USR a explicat şi care au fost legăturile personale sau ale partidului cu Fundaţia Soros.



'Asociaţia Salvaţi Bucureştiul a primit acum mult timp o sumă de bani. Fundaţia Soros era una din cele 6 fundaţii care au dat o sumă de bani de circa 1.200 de euro. Este foarte puţin şi nici măcar nu era Fundaţia Soros, ci o fundaţie care era şi ea finanţată de 6 fundaţii printre care şi Soros. Soţul meu a primit un bilet de avion dus şi s-a supărat foarte tare atunci, în 1995. Fundaţia i-a oferit un bilet de avion doar dus şi el s-a supărat că nu e dus-întors. Nici nu îi poate vedea pe cei de la Soros', a spus vicepreşedintele USR.



Clotilde Armand a adăugat că nu a existat nicio relaţie profesională cu Bechtel.



'Este absolut revoltător. PSD-iştii, USL au furat foarte mulţi bani cu acest Bechtel. Firma la care lucrez este a statului francez care face proiectare şi consultanţă, nu construim. Am avut un contract de super-vizare, de verificare, tipul de diriginte de şantier. Contractul a fost câştigat în 2004 prin licitaţie. Am verificat că s-a construit bine şi am fost plătiţi pentru asta. Nu avem nicio treabă cu banii furaţi de la Bechtel. Apoi, Bechtel a plecat în mai 2013. Noi am făcut foarte multe recomandări ca statul român să fie mai puţin jefuit. Eu m-am angajat prima dată în firma franceză în septembrie 2013, deci, în plus, eu nu am nici o legătură. Şi firma la care lucrez chiar a avut un rol foarte bun', a declarat Clotilde Armand.



Vicepreşedintele USR a avut o întâlnire similară cu susţinătorii USR şi la Roman. AGERPRES/(A - autor: Gabriel Apetrii, editor: Mihai Simionescu)